Ontvang ‘n kompliment met grasie – Toortsie, Kameel en Bokbaaivygie se blog
Ontvang ‘n kompliment met grasie
Maart 24, 2017 ~ Toortsie
Om ‘n kompliment te ontvang, is iets wat ons tog graag wil hê, al sal ons dit nie sommer wil erken nie. Ons almal wil tog graag voel ons word aanvaar, ons is goed genoeg, mense hou van wat ons doen, hoe ons aantrek, hoe ons optree, ens. Dis mos eintlik baie lekker as ‘n mens weet iemand keur dit wat jy doen, goed, of hoe?
Hoekom is dit dan dat ons nie altyd weet hoe om ‘n kompliment te ontvang nie? Waarvan sal dit ‘n simptoom wees?
Is dit skaamheid? Weet ons nie hoe om die aandag wat skielik na ons kant toe kom, te hanteer nie? Het ons dalk kleintyd ‘n kompliment ontvang, was opgewonde daaroor en iemand het negatief reageer? Iets soos, komaan, moenie so windgat wees nie? Maak jaloerse opmerkings van ander dat ons eerder nie ‘n kompliment wil ontvang nie? Wonder ons dalk of die kompliment opreg bedoel is? Wat kan dit wees? Het niemand vir ons geleer hóé nie?
As iemand sê jy het ‘n mooi rok aan, is die natuurlike reaksie mos om te kyk na die rok, en te sê, “O, dis ‘n stokou rok.” Sê iemand jy het goed gedoen, sal jy antwoord dat dit sommer niks is. Sê iemand jou hare lyk mooi, sal jy antwoord dat dit windverwaaid is, of wat ook al. Jy sal die lelike klein dingetjie uitwys.
Ekself moes al oor baie jare myself hier skuur, ook vir my is dit moeilik om ‘n kompliment te ontvang, al is dit verskriklik lekker! Ai toggie.
Ek het ‘n paar slegte maniere. Ek het nou al geleer om die meeste van die tyd nie die slegte dingetjie uit te wys nie, al gebeur dit steeds. Of, sal iemand my komplimenteer op wat ek gedoen het, sal ek so gou as moontlik die aandag van my af probeer kry en wys op die werk wat die ander persoon gedoen het. Sal iemand sê ek het mooi skoene aan, sal ek gou vertel dat ek dit op ‘n uitverkoping vir halfprys gekoop het. HOEKOM DOEN EK DIT? Onmiddellik verwater ek die waarde van die skoene na halfprys. Onmiddellik is dit nie meer so mooi soos dit was nie.
Maar ek werk aan myself en liewe leser, ek hoop dat hierdie stukkie skryf ook vir jou sal help. Want weet jy wat is die heel maklikste en mooiste manier om die kompliment te ontvang?
Kyk die persoon in die oë, glimlag voluit van jou mond tot by jou oë en sê: “Baie dankie.” Net dit. Net ‘n vriendelike dankie. En sou jy iets wou byvoeg wat tot die waarde daarvan sou bydra, doen dit dan. MAAR NIKS NEGATIEFS nie. Net ‘n vriendelike, opregte, baie dankie.
Posted in Motivering en Bemoediging	komplimentOntvang 'n kompliment met grasie
‹ PreviousWat praat ons met onsself?
Next ›Praying for strangers
23 thoughts on “Ontvang ‘n kompliment met grasie”
Maart 24, 2017 om 11:28 vm
Ek dink dit is omdat almal kleintyd geleer is om nederig te wees.
Maart 24, 2017 om 11:29 vm
Seker so! Leef jy nog? 😁 Lank nie gesien nie.
Maart 24, 2017 om 11:31 vm
Ken jy onkruid wat vrek?
Ek wil Kaap toe. Helaas, moet ek by die huis bly.
Maart 24, 2017 om 11:32 vm
S,o is jy nou dikmond omdat jy by die huis moet bly?
Maart 24, 2017 om 1:14 nm
Ek doen aanmekaar dieselfde al weet ek dis verkeerd. Ingebore minderwaardigheid? Grootword met nederigheid ingedril? Bang mense dink jt is grootkop? Glo ons nie wat ons hoor ni omdat ons nie self ook so dink nie? Ai! Selfbeeld!!! Kom ons sing weer. “I feel pretty…”
Maart 24, 2017 om 1:20 nm
Oh so petty! 😜
Maart 24, 2017 om 2:40 nm
Maart 24, 2017 om 2:49 nm
Maart 24, 2017 om 1:21 nm
Gaan nou weer daaraan werk maar stem saam Xena dit het te doen met ‘wees nederig’
Maart 24, 2017 om 1:23 nm
Net vandag kom hier iemand by my aan. Sy sê ek het goeie smaak. My antwoord?
Dankie, dis my ma se goed. TOORTSIE! 👺
Maart 24, 2017 om 1:46 nm
Ons doen almal daai dom ding om n ander se gee te verfrommel in n nietige bondeltjie. Word so vies as ek dit doen en ek doen dit, glo my.
Maart 24, 2017 om 2:18 nm
Maart 24, 2017 om 2:17 nm
Maart 24, 2017 om 3:02 nm
Hier val ek darem nie uit die bus uit nie. Weet nie of die wysheid deur die jare gekom het nie maar ek aanvaar ‘n kompliment maklik sonder om bohaai te maak.
Maart 24, 2017 om 3:08 nm
Dan moet jy asb vir ons raad gee!
Maart 24, 2017 om 3:03 nm
Uitstekende raad. Ek gaan harder probeer om minder kwasi-beskeie te wees.
Maart 24, 2017 om 5:59 nm
selfde kwaal, selfde kopskuif hier
So bekend! 😊
Maart 24, 2017 om 10:56 nm
Ek weet gewoonlik nie wat om te se nie, en se dan maar net “Dankie.” Asof dit my eie doen was.
Maart 25, 2017 om 7:40 vm
Dis ‘n ding wat van kleintyd by Afrikaners ingedril is…valse nederigheid.Ek ken dit so goed.
Maart 25, 2017 om 7:42 vm
Jy noem dit mooi: Valse nederigheid. Want eintlik wil ons graag die kompliment hê, maar nou moet ons nederig wees. Ja, jaaa, net so !
Maart 27, 2017 om 8:55 vm
God bless ons uiteindelik met ALS wie ons is en ALS wat ons het, ons gawes, ons talente, ons uiterlike (ok, ons befonkfaai die oorspronklike beeld waarin Hy ons geskep het soms ‘n bietjie met pleister, verf en slegte gewoontes). Wanneer ek dus ‘n kompliment kry, aanvaar ek dit altyd in daardie lig (of dit so bedoel is of nie – want ek weet mos van beter). Sê gerus maar dankie namens Hom, en knipoog boontoe 😉
Nederigheid het perke. Veral wanneer dit kom by Godsgegewe seëninge. Hoe durf ek nie dankie sê?
Maart 27, 2017 om 9:39 vm
Ek hou hiervan! 😁